รู้จัก Rocket Internet ผู้ก่อตั้ง Lazada และ Foodpanda
ถ้าพูดถึงสถานที่ตั้งของบริษัทเทคโนโลยีและสตาร์ตอัปชั้นนำ หลายคนคงนึกถึง ซิลิคอนแวลลีย์ ในประเทศสหรัฐอเมริกา   แต่รู้ไหมว่า ในทวีปยุโรป มีบริษัทชื่อว่า “Rocket Internet” คอยเฝ้ามองตัวอย่างธุรกิจจาก ซิลิคอนแวลลีย์  และนำเอาไปสร้างสตาร์ตอัปของตัวเองในประเทศอื่นที่ยังไม่มีธุรกิจเหล่านั้น
15 พ.ค. 2564

รู้จัก Rocket Internet ผู้ก่อตั้ง Lazada และ Foodpanda /โดย ลงทุนแมน
ถ้าพูดถึงสถานที่ตั้งของบริษัทเทคโนโลยีและสตาร์ตอัปชั้นนำ
หลายคนคงนึกถึง ซิลิคอนแวลลีย์ ในประเทศสหรัฐอเมริกา
แต่รู้ไหมว่า ในทวีปยุโรป มีบริษัทชื่อว่า “Rocket Internet”
คอยเฝ้ามองตัวอย่างธุรกิจจาก ซิลิคอนแวลลีย์ 
และนำเอาไปสร้างสตาร์ตอัปของตัวเองในประเทศอื่นที่ยังไม่มีธุรกิจเหล่านั้น
แล้ว Rocket Internet เป็นใคร อยู่เบื้องหลังสตาร์ตอัปรายไหนบ้าง ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
Rocket Internet เป็นบริษัทเทคโนโลยี จากประเทศเยอรมนี
ก่อตั้งขึ้นโดยสามพี่น้อง Marc, Oliver และ Alexander Samwer
ในช่วงปี 1998 พวกเขาไปอาศัยอยู่ที่เมืองซานฟรานซิสโก และเห็นชาวอเมริกัน นิยมซื้อขายและประมูลสินค้าบนเว็บไซต์ eBay กันเป็นอย่างมาก
เมื่อกลับไปที่เยอรมนี ทั้งสามจึงทดลองเปิดเว็บไซต์ลักษณะคล้ายกัน ชื่อว่า Alando
ซึ่งปรากฏว่า มีจำนวนผู้ใช้งานเพิ่มขึ้นอย่างรวดเร็ว จนผ่านไปแค่ 100 วัน ก็ถูกต้นฉบับอย่าง eBay เข้าซื้อกิจการด้วยเงิน 1,300 ล้านบาท
ในปี 2005 พวกเขาได้รู้จักกับ Facebook ที่เริ่มมีชื่อเสียงโด่งดังในสหรัฐอเมริกา
จึงสร้างเว็บไซต์โซเชียลเน็ตเวิร์กสำหรับชาวยุโรป ชื่อว่า StudiVZ
ซึ่งต่อมาก็ถูกซื้อกิจการไปในราคา 2,700 ล้านบาท
มาถึงจุดนี้ สามพี่น้อง Samwer คิดว่า พวกเขาค้นพบสูตรสำเร็จในการทำธุรกิจแล้ว..
พวกเขาจึงได้ตัดสินใจร่วมกันก่อตั้งบริษัท “Rocket Internet” ขึ้นมา ในปี 2007
โดยบริษัทจะคอยศึกษาโมเดลธุรกิจของบริษัทเทคโนโลยีที่เติบโตดี
ซึ่งส่วนใหญ่มาจากสหรัฐอเมริกา โดยเฉพาะจากบริษัทในซิลิคอนแวลลีย์
จากนั้นก็จะพัฒนาหรือลงทุนในสตาร์ตอัป ที่ให้บริการรูปแบบเดียวกันหรือคล้าย ๆ กัน
และเข้าไปเจาะตลาดในภูมิภาคที่ยังไม่มีผู้ให้บริการ หรือยังไม่มีผู้ชนะอย่างเด็ดขาด
ซึ่ง Rocket Internet กล่าวว่า บริษัทมีข้อได้เปรียบเหนือผู้ประกอบการรายอื่น
จากการมีข้อมูลและประสบการณ์พัฒนาสตาร์ตอัปหลากหลายประเภท
ทำให้สามารถวิเคราะห์ความต้องการของผู้ใช้งานได้ตรงจุด และขยายธุรกิจได้รวดเร็วกว่า
 
นอกจากนั้นยังมีคนรุ่นใหม่จำนวนมาก สมัครเข้าทำงานที่ Rocket Internet เพื่อมีส่วนร่วมกับสตาร์ตอัปที่น่าสนใจ โดยปัจจุบัน บริษัทมีพนักงานอยู่ทั้งหมด 42,000 ราย
เรามาลองดูตัวอย่างบริษัทที่ถูกปลุกปั้นโดย Rocket Internet กัน
- Zalando แพลตฟอร์ม E-commerce สินค้าแฟชั่น ที่มีต้นแบบมาจาก Zappos ในสหรัฐอเมริกา
Zalando ยังถือเป็นสตาร์ตอัประดับยูนิคอร์น ที่มีมูลค่าบริษัทเกิน 31,000 ล้านบาท บริษัทแรกของเยอรมนี รวมทั้งยังมีการพัฒนาแพลตฟอร์มแบบเดียวกัน ชื่อว่า Zalora ที่เน้นทำตลาดในทวีปเอเชีย
- Lazada แพลตฟอร์ม E-commerce ขวัญใจชาวไทยที่มีต้นแบบมาจาก Amazon.com
โดยเน้นทำตลาดในภูมิภาคเอเชียตะวันออกเฉียงใต้ และปัจจุบัน Lazada อยู่ภายใต้การบริหารของ Alibaba Group
- CityDeal แพลตฟอร์มให้บริการซื้อแบบ Group Buying ที่มีต้นแบบมาจาก Groupon
CityDeal เติบโตเร็วมากในยุโรป จน Groupon ขอซื้อกิจการไปด้วยเงิน 3,100 ล้านบาท หลังจากก่อตั้งได้เพียง 5 เดือน
- Delivery Hero แพลตฟอร์มฟูดดิลิเวอรี ที่เป็นธุรกิจเมกะเทรนด์อยู่ในตอนนี้
ซึ่งปัจจุบันให้บริการอยู่ใน 40 ประเทศทั่วโลก และมีมูลค่าบริษัทสูงถึง 1.2 ล้านล้านบาท
หลายคนอาจไม่คุ้นชื่อ Delivery Hero แต่รู้ไหมว่า นี่ก็คือบริษัทแม่ของ Foodpanda แอปพลิเคชันฟูดดิลิเวอรีอีกแอปที่คนไทยคุ้นเคย
- Easy Taxi แพลตฟอร์มเรียกรถ ที่มีต้นแบบมาจาก Uber
โดยให้บริการใน 30 ประเทศ ในทวีปเอเชีย แอฟริกา และลาตินอเมริกา 
ซึ่งถูกบริษัท Cabify บริษัทที่ทำแพลตฟอร์มเรียกรถสัญชาติสเปน ซื้อกิจการไปเมื่อปี 2017
จะเห็นได้ว่า Rocket Internet เป็นผู้ผลิตสตาร์ตอัปชื่อดังหลายแห่ง
ซึ่งทำให้ผู้ร่วมก่อตั้งอย่าง สามพี่น้องตระกูล Samwer มีฐานะร่ำรวยระดับมหาเศรษฐี
โดยนิตยสาร Forbes ประเมินว่า พวกเขามีมูลค่าทรัพย์สินส่วนตัว คนละ 37,000 ล้านบาท
แต่อย่างไรก็ตาม บริษัทก็มักจะถูกวิจารณ์เรื่องการ “ลอกเลียน” คนอื่น
ในขณะที่เจ้าของไอเดียตัวจริง ต้องใช้เวลาคิดค้นบริการมาอย่างยากลำบาก
รวมทั้ง Rocket Internet ยังสนับสนุนเงินระดมทุนให้แก่สตาร์ตอัปในเครือของตัวเอง
ทำให้ในบางครั้ง ก็ถูกตั้งคำถามว่า อาจทำให้การประเมินมูลค่าบริษัทนั้น สูงเกินจริงไป
และในปี 2020 ที่ผ่านมา วิกฤติการระบาดของโควิด 19 ทำให้สตาร์ตอัปกว่า 200 แห่ง ในพอร์ตการลงทุนของบริษัท มีผลการดำเนินงานและมูลค่าประเมิน ที่ลดลงไปมาก
ส่งผลให้ Rocket Internet มีส่วนแบ่งกำไรมาที่บริษัทน้อยลง
ปี 2018 กำไร 7,300 ล้านบาท
ปี 2019 กำไร 10,500 ล้านบาท
9 เดือน ปี 2020 กำไร 600 ล้านบาท
ทั้งนี้ Rocket Internet จดทะเบียนบริษัทอยู่ในตลาดหลักทรัพย์แฟรงก์เฟิร์ตในเยอรมนี มาตั้งแต่ปี 2014
แต่ด้วยสถานการณ์ดังกล่าว ทำให้มูลค่าหุ้นปรับตัวลดลง
จากที่เคยสูงถึง 250,000 ล้านบาท เหลือราว 97,000 ล้านบาท หรือลดลงไปกว่า 60%
และในเดือนตุลาคม ปี 2020 นั้น Rocket Internet ก็ได้ประกาศนำหุ้นออกจากตลาดหลักทรัพย์
โดยให้เหตุผลว่า การมีสถานภาพเป็นบริษัทเอกชน น่าจะทำให้ลงทุนในสตาร์ตอัปได้คล่องตัวกว่าในระยะยาว และไม่ต้องถูกกดดันจากความคาดหวังของนักลงทุนหลาย ๆ กลุ่ม
นอกจากนั้น บริษัทยังมั่นใจว่า ความสำเร็จในการผลิตสตาร์ตอัปต่าง ๆ ในอดีตจะเป็นเครดิตให้สามารถเข้าถึงแหล่งเงินทุนนอกตลาดได้เพียงพออยู่แล้ว..
จากเรื่องราวนี้ ก็เป็นกรณีศึกษาว่า
บางทีในโลกธุรกิจ ก็จะมีคนที่ประสบความสำเร็จได้
แม้ไม่ได้เป็นคนแรก ที่คิดค้นผลิตภัณฑ์หรือบริการนั้น
อย่างกรณีนี้ของ Rocket Internet
ที่นำเอาไอเดียที่มีอยู่แล้วของคนอื่น มาปรับใช้กับตลาดอื่นดู
อย่างไรก็ตาม เราคงต้องมีการปรับแนวทางให้ตรงกับพฤติกรรมผู้บริโภค ที่แตกต่างกันไปในแต่ละพื้นที่
เพราะสิ่งที่ประสบความสำเร็จในที่หนึ่ง อาจใช้ไม่ได้ผลกับอีกที่หนึ่งเสมอไป
และเราก็คงไม่สามารถลอกเลียนแบบใคร ให้เหมือน 100% ได้..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-
-